<ВНЕСИ: Место, датум>

Почитуван докторе од примарната здравствена заштита,

Ве контактираме како дел од европска иницијатива за да Ви укажеме на загрижувачкиот пораст на антибиотската резистенција низ Европа и да побараме Ваша поддршка во борбата против овој тренд.

Европскиот центар за превенција и контрола на болести (ЕЦПКБ), заедно со здравствените власти низ Европската Унија, го координира Европскиот ден за подигнување на свесноста за антибиотици - европска здравствена иницијатива која се одбележува на 18 ноември секоја година. Фокусот оваа година е соработката со лекарите од примарната здравствена заштита, како што сте Вие, за да се промовира правилна употреба на антибиотици и да се информираат пациентите за ризиците од самолекување со антибиотици.

Антибиотската резистенција се зголеми во изминатите години до точка што таа претставува сериозна закана за идната ефикасност на антибиотиците. Во комбинација со недостигот на нови антибиотски третмани, зголемувањето на бактериите отпорни на антибиотици сега претставува сериозен ризик за јавното здравје.

Како што знаете, антибиотската резистенција е поврзана со обемот и начинот на употреба на антибиотиците. Во хуманата медицина, примарната здравствена заштита учествува со најголем дел (80-90%) во употребата на антибиотици. Самолекувањето со антибиотици ја вклучува и продажбата на антибиотик без рецепт и непотребна употреба на преостанати антибиотици од претходна терапија. Улогата на лекарите од примарната здравствена заштита е особено важна во овој контекст, бидејќи антибиотиците треба да се препишуваат и издаваат одговорно и да се користат правилно.

Неодамнешни истражувања (на пр. Евробарометар) покажаа дека, во сите земји, значително мнозинство од пациентите добиваат антибиотици со лекарски рецепт. Сепак, постои мала, но постојана група пациенти кои сè уште земаат антибиотици без рецепт (3%) или користат преостанати антибиотици од претходна терапија (2%). Размерот на проблемот се разликува од земја до земја. Затоа, постои специфична потреба за промовирање на правилна употреба на антибиотици кај пациентите од примарната здравствена заштита низ цела Европа.

Вашиот придонес во подигнувањето на свеста за рационална употреба на антибиотици е од суштинско значење. Бидејќи сте во директен контакт со пациентите секојдневно, Вие сте во најдобра позиција да влијаете врз нивните сфаќања и ставови за нивната болест и нивната перцепција за потреба од антибиотици.

ЕЦПКБ подготви низа информативни материјали за да Ве поддржи во едукацијата на пациентите за правилна употреба на антибиотици. Подготвивме неколку информативни материјали, а дополнителни ќе бидат обезбедени во блиска иднина. Конкретно, во прилог ќе најдете општи клучни пораки, постер и визуелен материјал за информирање за самолекувањето и правилната употреба на антибиотици кој може да им го покажете на пациентите во Вашата ординација. Веб-страницата на Европскиот ден за подигнување на свесноста за антибиотици (<http://antibiotic.ecdc.europa.eu>) нуди дополнителни ресурси за зголемување на свесноста за антибиотиците во примарната здравствена заштита, како што е демонстрација на метод за дијалог со пациентите што ќе Ви помогне да се спротивставите на несоодветните барања на пациентите за антибиотици, како и линкови за понатамошно читање и идеи за тоа како да им се помогне на пациентите.

Ви благодариме однапред за Вашата поддршка и соработка. Со Ваша помош, целиме да ја намалиме непотребната употреба на антибиотици за овие животоспасувачки лекови да останат ефикасни во годините што следат.

|  |  |  |  |
| --- | --- | --- | --- |
| <ВНЕСИ: Име> |  | Д-р Катрин Фјелдстед | Д-р Марк Шпренгер |
| на пр. Министер за здравство, | <ВНЕСИ: Држава> | Претседател на СРМЕ | Директор на ЕЦПКБ |

